Source: http://www.bihon.ro/trei-transferuri-la-handbal/news-20100624-03540379
Timestamp: 2018-03-17 16:47:06+00:00

Document:
Trei transferuri la handbal - BIHON
Trei transferuri la handbal
24. iunie 2010 13:56
CSM Oradea a bătut palma cu jucătorii Andrei Cian, Birtalan Istvan şi Dan Ilieş. Lucrurile au început să se mişte la CSM Oradea, echipă nou promovată în Liga Naţională de Handbal.
Antrenorul Sebastian Tudor a anunţat primele trei transferuri: interul stânga Birtalan Istvan (CSM Satu Mare), extrema dreaptă Andrei Cian (32 de ani) şi pivotul Dan AntoniuIlieş (28 de ani), ambii de la Steaua Bucureşti. „Pe lângă aceşti trei jucători, mai suntem în discuţii cu un inter dreapta şi un portar. Din lotul cu care am promovat au plecat Ghiţă Mateaş, Devid Munea şi Cosmin Oşvat şi am renunţat la pivotul Andrei Feier”, a precizat Tudor, care la 31 de ani pe care îi va împlini duminică 27 iunie devine cel mai tânăr tehnician din Liga Naţională.
Mateaş, Munea şi Oşvat au ales să evolueze în viitorul sezon la CSM Satu Mare, echipă care a terminat campionatul trecut pe locul 11 în Liga Naţională.
Ofertat şi de CSM Oradea, pivotul Dan Savenco (Steaua) a preferat să plece la Energia Pandurii Târgu Jiu, unde va lucra cu selecţionerul Vasile Stângă.
28 de meciuri
Lotul CSM-ului se va reuni în data de 10 iulie, dar antrenamentele propriu-zise vor începe de luni 12 iulie. Orădenii au în plan un stagiu de pregătire centralizat la Debrecen (Ungaria), din 26 iulie, precum şi meciuri de pregătire cu naţionala Algeriei pe perioada cantonamentului, Ferencvaros Budapesta (1-3 august), turneul de la Oroshaza (15 august) sau ediţia a II-a a Cupei Romaro, programată la Oradea din 20 august.
„Avem stabilite 28 de jocuri de pregătire. Fiind o echipă nou promovată cu mulţi jucători noi, îmi doresc să încheg cât mai bine jocul. Vreau să formez o echipă cât mai compactă, iar dacă realizăm toate transferurile propuse atunci obiectivul va fi o clasare între locurile 6-10. Oamenii care ne sprijină financiar nu vor o echipă care să se lupte doar pentru evitarea retrogradării. Fiecare jucător nou venit va fi angajat de un sponsor, pentru că CSM nu poate plăti salariile”, spune SebiTudor.
Taguri: csm oradea, jucatori, Sebastian Tudor, transfer

References: CSM 
 CSM 
 CSM 
 CSM 
 CSM 
 csm